open-index/open-wikipedia-markdown huggingface dataset:
Albert Besnard

**Paul-Albert Besnard** (2. kesäkuuta 1849 Pariisi, Ranska – 4. joulukuuta 1934 Pariisi, Ranska) oli ranskalainen taidemaalari. Hän on tunnettu varsinkin hienoista Pariisin elämää esittävistä maalauksistaan. Hän on impressionisti ja taitava väri- ja valovaikutelmien käyttäjänä.

Besnard oli Roomassa Villa Medicin johtaja 1913 alkaen, Pariisissa École des Beaux-Artsin johtaja vuodesta 1922, hänet nimitettiin Ranskan akatemiaan 1924. Hän sai Rooman palkinnon 1874.

## Lähteet

## Aiheesta muualla
Pieksämäen helluntaiseurakunta

**Pieksämäen helluntaiseurakunta** on Pieksämäellä toimiva helluntaiseurakunta. Seurakunta on perustettu vuonna 1961. Seurakunnan toimitilat sijaitsevat Pieksämäen keskustassa Savontiellä.

Seurakunnan toimintamuotoihin kuuluvat jumalanpalvelusten lisäksi rukouskokoukset, lapsi- ja nuorisotyö sekä lähetyskirpputori. Seurakunta tukee Fidan lähetystyötä Venäjällä sekä Aasiassa. 

## Katso myös
* Luettelo Suomen helluntaiseurakunnista
* Helluntaiherätys Suomessa

## Lähteet
Punkaharjun helluntaiseurakunta

**Punkaharjun helluntaiseurakunta** on Savonlinnan Punkaharjulla sekä Parikkalassa toimiva helluntaiseurakunta. Seurakunta on perustettu vuonna 1983. Seurakunnan toimitilat sijaitsevat Punkaharjun keskustassa Kauppatiellä ja Parikkalassa Petäjikönkadulla. Seurakunta kuuluu Suomen Helluntaikirkko-kirkkokuntaan.

Seurakunnan toimintamuotoihin kuuluvat jumalanpalvelusten ja rukouskokousten lisäksi nuoriso- ja lapsityö, osallistuminen Savon helluntaiseurakuntien yhteiseen koulutyöhön, KAN-kotityö, kirpputori sekä esirukous- ja sielunhoitopalvelu. Seurakunta toteuttaa omaa lähetystyötä ja humanitääristä työtä Karjalassa sekä tukee lähetystyötä Thaimaassa, Etiopiassa, Ugandassa, Keniassa ja Ukrainassa. 

## Katso myös
* Luettelo Suomen helluntaiseurakunnista
* Helluntaiherätys Suomessa

## Lähteet
Kuhmon helluntaiseurakunta

**Kuhmon helluntaiseurakunta** on Kuhmossa toimiva helluntaiseurakunta. Seurakunta on perustettu vuonna 1953. Seurakunnan toimitilat sijaitsevat Kuhmon keskustassa Rajakadulla. Seurakunnan pastorina toimii Henry Seilonen.

Seurakunnan toimintamuotoihin kuuluvat jumalanpalvelusten ja Sanan ja rukouksen iltojen lisäksi lapsityö sekä lähetystyö ja kirpputori. 

## Historia
Helluntailiike saapui Kuhmoon Rauni Karin ja Raija Koskisen kokoustoiminnan kautta vuonna 1951. Myöhemmin alkanutta työtä johtivat erityisesti Weli Pölkki ja Paavo Jääskeläinen Nurmeksesta käsin. Seurakunta järjestäytyi vuonna 1953. Seurakunnan pitkäaikaisena johtajana tuli tunnetuksi kelloseppä Viljo Kunnas.

## Katso myös
* Luettelo Suomen helluntaiseurakunnista
* Helluntaiherätys Suomessa

## Lähteet
Kuusamon helluntaiseurakunta

**Kuusamon helluntaiseurakunta** on Kuusamossa toimiva helluntaiseurakunta. Seurakunta on perustettu vuonna 1966. Seurakunnan toimitilat sijaitsevat Kuusamon Petäjäkankaalla Kitkantiellä.

Seurakunnan toimintamuotoihin kuuluvat jumalanpalvelusten ja kokoustoiminnan lisäksi lapsi- ja nuorisotyö sekä työ päihdeongelmaisten parissa. Seurakunta tekee myös lähetystyötä Espanjassa. Kuusamon helluntaiseurakunnan yhteydessä on toiminut Royal Rangers-partiojärjestö.

## Historia
Helluntaiherätys saapui Koillismaan alueella 1950-luvun alkupuolella ja 1960-luvulla alueella syntyi herätystä. Helluntailaiset järjestäytyivät omaksi seurakunnaksi vuonna 1966. Vuonna 1976 posiolaiset järjestäytyivät Kuusamon seurakunnan alaisuudesta omaksi seurakunnakseen. Vuonna 1977 Kuusamossa syntyi hengellistä herätystä erityisesti nuorten parissa. Kuusamon helluntaiseurakunta kokoontui pitkään vuokratiloissa. Toukokuussa 2000 seurakunnan Kitkantien toimitilat vihittiin käyttöön.

## Katso myös
* Luettelo Suomen helluntaiseurakunnista
* Helluntaiherätys Suomessa

## Lähteet
Suomussalmen helluntaiseurakunta

**Suomussalmen helluntaiseurakunta** on Suomussalmella toimiva helluntaiseurakunta. Seurakunta on perustettu vuonna 1977. Seurakunnan toimitilat sijaitsevat Suomussalmen Valkeisissa Säröspinontiellä.

Seurakunnan toimintamuotoihin kuuluvat jumalanpalvelukset ja rukous- ja ylistyskokoukset, lapsi- ja nuorisotyö, päihdetyö, radiotyö yhdessä Kainuun helluntaiseurakuntien kanssa sekä lähetystyö Venäjän Karjalassa. 

## Historia
Helluntaiherätyksen säännöllinen toiminta Suomussalmella alkoi vuonna 1952. Helluntaiherätyksen edelläkävijöitä paikkakunnalla olivat Aino Linnanen ja Annikki Raatikainen. Kesällä 1954 paikkakunnalla järjestettiin ensimmäinen kastetilaisuus. Ensimmäinen rukoushuone hankittiin vuonna 1955, kun entinen kunnan toimitalo ostettiin seurakunnan omistukseen.

Seurakunta kuului aluksi Kajaanin helluntaiseurakunnan alaisuuteen, minkä jälkeen se siirtyi rukouspiirinä Hyrynsalmen Siion-seurakunnan alaisuuteen. Seurakunta itsenäistyi omaksi seurakunnakseen vuonna 1977. Seurakunnan ensimmäinen oma rukoushuone vihittiin käyttöön touokokuussa 1981, josta siirryttiin nykyisiin tiloihin vuoden 1989 lopussa.

## Pastorit
Seuraavat henkilöt ovat toimineet Suomussalmen helluntaiseurakunnan pastoreina:
* 1959-1973: Jaakko Sahimaa
* 1973–1986: Matti Juntunen
* 1980–1982: Niilo Närhi
* 1988–1991: Markku Tossavainen
* 1991–1996: Erkki Anttikoski
* 1999–2005: Tarvo Vallineva
* 2006–2016: Rauno Juntunen 
* 2017-2022: Petri Koivisto ja Anne Koivisto

## Katso myös
* Luettelo Suomen helluntaiseurakunnista
* Helluntaiherätys Suomessa

## Lähteet
Javi López (poliitikko)

**Javi López** (s. 11. marraskuuta 1985 Madrid, Espanja) on espanjalainen poliitikko. López edustaa Katalonian sosialistien puoluetta. López on toiminut Euroopan parlamentin jäsenenä heinäkuusta 2014 lähtien. Hän edustaa Euroopan parlamentissa sosialistien ja demokraattien ryhmää.

## Lähteet

## Aiheesta muualla

*
Sarygamyş

**Sarygamyş** (karakalpakiksi *Sarıqamıs*, ) on keinokastelualueiden poistoveden muodostama suolajärvi Turkmenistanin ja Uzbekistaniin kuuluvan Karakalpakstanin rajalla. Sen pinta-ala oli 3&nbsp;955 neliökilometriä ja vesimäärä 68,56 kuutiokilometriä vuonna 2006.

Sarygamyş sijaitsee samannimisessä 150 kilometriä pitkässä ja 90 kilometriä leveässä syvängössä Ustjurtin laakion eteläpuolella ja Karakumin aavikon pohjoispuolella. Sen pohja on 45 metriä merenpinnan alapuolella. Sarygamyş on ajoittain toiminut Amudarjan laskujärvenä ja se rajoittuu joen kuivuneeseen suistoalueeseen. Järvi on aikoinaan laskenut Uzboýn kautta Kaspianmereen. Amudarjan muutettua kulkuaan joki alkoi jälleen virrata Araljärveen, ja Sarygamyş kuivui 1300–1500-lukujen jälkeen. Se sai viimeisen kerran vettä Amudarjasta vuonna 1878.

Sarygamyşin syvänkö alkoi 1960-luvun alussa saada vettä Daşoguzin ja Xorazmin keidasalueilta kanavia ja muinaista Derýalykjokea pitkin. Järvellä alettiin harjoittaa kalastusta vuonna 1966. Sen pinta-ala on kasvanut huomattavasti, ja koska keinokastelun poistovesijärjestelmän tarkoitus on maaperän suolapitoisuuden vähentäminen, järviveden suolapitoisuus kasvaa jatkuvasti. Kaksituhattaluvun alussa se oli 11–12 grammaa litrassa. Vesi sisältää runsaasti myös maataloudessa käytettyjä myrkkyjä.

Jos Sarygamyşin saama vesimäärä (noin 5 kuutiokilometriä vuodessa) pysyy samana kuin 2000-luvun alussa, järven pinta-ala kasvaa vuoteen 2100 mennessä 7&nbsp;823 neliökilometriin ja sen suolapitoisuus lisääntyy 27,6 grammaan litrassa. Tämä aiheuttaisi Sarygamyşin kalakannan ja järven ympärille syntyneen ekosysteemin kuoleman.

Järven pohjois- ja länsipuolella Uzbekistanissa sijaitsee vuonna 2020 perustettu Etelä-Ustjurtin kansallispuisto. Turkmenistanissa on Sarygamyşin rauhoitusalue ja Gaplaňgyrin luonnonpuisto.

## Lähteet
Tuusulanjoki

**Tuusulanjoki** (alajuoksullaan nimeltään myös *Lillån*) on Tuusulanjärven laskujoki ja Vantaanjoen vasemmanpuoleinen sivujoki. Se alkaa Tuusulanjärven eteläpäästä, Hyrylän ja Koskenmäen välistä ja laskee Vantaanjokeen Vantaalla Kiilan ja Lapinkylän rajalla. Joki on noin 15 kilometrin pituinen ja virtaa koillisesta lounaaseen. Se on suurimmaksi osaksi Tuusulan kunnan, alajuoksullaan kuitenkin Vantaan kaupungin alueella. Sen varrella sijaitsevat Lahela ja Ruotsinkylä. 

Joen alkukohdassa on vuonna 1959 rakennettu pato. Joessa on useita koskia. Tuusulanjoessa on ollut, tai on edelleen, Myllykylän koski, jonka tarkka sijainti ei ole tiedossa.

Tuusulanjoki on pitkässä kallioperän murroslaaksossa, joka syntyi miljoonia vuosia sitten suuren maanjäristyksen seurauksena. Samassa laaksossa ovat myös Tuusulanjärvi sekä Espoon Pitkäjärvi ja sen laskujoki, Espoonjoki. Viimeisen jääkauden jälkeen laakso oli merenlahtena, josta Tuusulanjärvi kuroutui noin 9&nbsp;000 vuotta sitten.

Tuusulanjoen laaksoa pidetään arvokkaana kulttuurimaisemana. Lahelassa suuri osa entisistä peltoaukeista on muutettu asuntoalueiksi, mutta laakson Ruotsinkylässä sijaitseva eteläosa muodostaa edelleen maakunnallisesti merkittävän kokonaisuuden. Siellä on laajoja viljelysmaisemia, joissa hallitsevassa asemassa ovat vanhat tilakeskukset ja Johannisbergin kartano. Nykyisen ilmeensä alue on kuitenkin saanut vasta 1800- ja 1900-luvuilla; sitä ennen pellot olivat huomattavasti pienempiä.

Uudenmaan ympäristökeskuksen, Tuusulan kunnan ja Keski-Uudenmaan Veden (KUVESI) toimesta Tuusulanjoella suoritettiin kunnostustöitä vuosina 2006-2009. Tällöin jokea ruopattiin, rantoja vahvistettiin, rakennettiin uimarantoja ja maisema-altaita sekä koskimaisia pohjakynnyksiä ja kiveyksiä.

## Lähteet
Puolangan helluntaiseurakunta

**Puolangan helluntaiseurakunta** on Puolangalla toimiva helluntaiseurakunta. Seurakunta on perustettu vuonna 1986. Seurakunnan toimitilat sijaitsevat Puolangan keskustassa Ouluntiellä.

Seurakunnan toimintamuotoihin kuuluvat jumalanpalvelukset, hartausillat, Sanan ja rukouksen illat sekä teematilaisuudet. 

## Historia
Helluntailiike saapui Puolangalle Orvokki Vuorisen, Aino Vuorisen ja Annnikki Raatikaisen työn kautta. Kaksi viimeksi mainittua aloittivat työn myös Suomussalmella. Alkuaikoina helluntailaiset kokoontuivat rukouspiirinä 1970-luvulta lähtien. Puolangan helluntaiseurakunta järjestäytyi vuonna 1986. Kokouksia pidettiin kodeissa ja kouluilla sekä pirttikokouksia eri puolilla Puolankaa. Oman rukoushuoneen avajaiset pidettiin tammikuussa 1996.

## Katso myös
* Luettelo Suomen helluntaiseurakunnista
* Helluntaiherätys Suomessa

## Lähteet
Kosovan tasavalta

**Kosovan tasavalta** () oli tunnustamaton valtio Balkanilla vuosina 1991–2000. Huippuvuosinaan se yritti perustaa omia Serbiasta riippumattomia rinnakkaisia instituutioitaan. Albania oli ainoa Kosovan tasavallan tunnustanut valtio. 

Kosovon maakunnan parlamentin albaanit julistivat Kosovan tasavallan itsenäiseksi 22. syyskuuta 1991. Muutaman päivän päästä pidettiin epävirallinen kansanäänestys, jossa 99&nbsp;% äänestäjistä kannatti itsenäisyyttä. Serbit boikotoivat kansanäänestystä eivätkä osallistuneet siihen.

Kosovon ja Serbian jännitteet johtivat Kosovon sotaan vuonna 1998. Kosovon sodan jälkeen Kosovo siirtyi UNMIKin hallintaan. UNMIKin hallinto tunnustettiin 31. tammikuuta 2000, minkä jälkeen Kosovan tasavalta tuli päätökseensä.

## Lähteet
Lysthaugen

**Lysthaugen** on taajama Verdalin kunnassa Trøndelagin läänissä Norjassa. Taajaman pinta-ala on 0,25 neliökilometriä ja asukasluku 297 vuonna 2023.

Vuonna 1893 alueella tapahtui maanvyöry, jossa kuoli 112 ihmistä.

## Lähteet
Trones

**Trones** on taajama Verdalin kunnassa Trøndelagin läänissä Norjassa. Taajaman pinta-ala on 0,2 neliökilometriä ja asukasluku 390 vuonna 2023.

## Lähteet
Erich Erler

**Erich Erler**, taiteilijanimeltään **Erich Erler-Samaden**, (1870–1946) oli saksalainen taidemaalari. Hän maalasi etupäässä temperaväreillä vuoristomaisemia Sveitsistä Engadinista Samadenista. Giovanni Segantinilta tulevat vaikutteet ovat ilmeisiä. Etsaussarjassaan *Sota* Erler on veljensä, taidemaalari Fritz Erlerin (1868–1940) tavoin kuvannut ensimmäistä maailmansotaa. Molemmat kuuluivat müncheniläiseen taiteilijaryhmään Scholleen.


Erich Erler Rastender Schäfer mit Herde.jpg|*Paimen ja lammaslauma*
Erler David.jpg|*David* (1913)


## Lähteet

## Aiheesta muualla
Stiklestadin kirkko

**Stiklestadin kirkko** () on Verdalin kunnassa Nordlandin läänissä Norjassa sijaitseva kivinen pitkäkirkko 1100-luvulta. Sen on perinteisesti uskottu sijaitsevan paikalla, jolla Olavi Pyhä kaatui taistelussa vuonna 1030.
## Kuvia

Stiklestad(35)Korets østvæg.JPG|Alttari
Stiklestad(33)Skibet set mod øst.JPG|Kirkkosali
Stiklestad(46)Skibet set mod vest.JPG|Urut

## Lähteet

## Aiheesta muualla
Verdalsøra

**Verdalsøra** on taajama Verdalin kunnassa Trøndelagin läänissä Norjassa. Taajaman pinta-ala on 6 neliökilometriä ja asukasluku 8&nbsp;601 vuonna 2023. Verdalsøra on ollut kaupunki vuodesta 1998.

## Lähteet
Vukun kirkko

**Vukun kirkko** () on Verdalin kunnassa Nordlandin läänissä Norjassa sijaitseva puinen pitkäkirkko vuodelta 1655.
## Lähteet

## Aiheesta muualla
Verdalin maanvyöry

**Verdalin maanvyöry** () oli Norjan Verdalissa yöllä 18.–19. toukokuuta 1893 tapahtunut suuri maanvyöry, jonka seurauksena 116 ihmistä kuoli. Onnettomuusalueen koko oli 14,5 neliökilometriä.
## Lähteet
Esteetön käymälä

**Esteetön käymälä**, vanhalta nimitykseltään **inva-WC**, on käymälä, joka soveltuu liikuntarajoitteisten käyttöön.

Käymälän oven tulee olla riittävän leveä eikä siinä saa olla sellaista kynnystä, joka estää sisäänpääsyn pyörätuolilla. Käymälän pitää olla pinta-alaltaan riittävän suuri, jotta siellä voi liikkua pyörätuolilla. Lavuaarin tulee olla riittävän matalalla, jotta pyörätuolia käyttävä henkilö yltää käyttämään sitä. WC-istuin on esteettömässä käymälässä usein tavallista WC-istuinta korkeampi, ja sen sivuilla on käsituet, jotka helpottavat käyttäjän istuutumista ja nousemista. Yleisessä käytössä olevissa esteettömissä WC:issä tulee olla myös hätäkutsujärjestelmä.

Suomen ensimmäiset esteettömät WC:t rakennettiin toisen maailmansodan jälkeen sairaaloihin ja palvelutaloihin, joissa hoidettiin sotainvalideja. Muissa yleisissä tiloissa ne yleistyivät vasta 1980-luvulla. VR:n junien ensimmäinen esteetön WC rakennettiin EFiti-pikajunavaunuun vasta vuonna 1991. Nykyisin esteetön WC on pakollinen kaikissa yleisön käytössä olevissa rakennuksissa. Myös asuntoihin tulee nykyisin rakentaa vähintään yksi WC- ja pesutila, joka voidaan tarvittaessa varustaa esteettömäksi.

## Lähteet
Nicolas Dantas

**Nicolas Gianini Dantas** (s. 15. toukokuuta 1998) on brasilialainen jalkapalloilija joka edustaa Veikkausliigassa pelaavaa FC Hakaa.
Karstulan helluntaiseurakunta

**Karstulan helluntaiseurakunta** (aik. **Karstulan Siion-seurakunta**) on Karstulassa toimiva helluntaiseurakunta. Seurakunta on perustettu vuonna 1957. Seurakunnan toimitilat sijaitsevat Karstulan keskustassa Soinintiellä.

Seurakunnan toimintamuotoihin kuuluvat jumalanpalvelusten ja evankelioimistilaisuuksien lisäksi mm. lapsi-, varkki- ja nuorisotyö, kuoro- ja musiikkitoiminta, radiotyö, miesten ja naisten illat, Alfa-kurssit, kotiryhmät, diakonia- ja ystäväpalvelu sekä sairaalahartaudet. Lähetystyön painopiste on ”Yhdelle vähimmistä” – työssä, Ukrainan Karpaateilla ja Valko-Venäjällä. 

Seurakunnan tilaisuuksia lähetetään muun muassa TV7:n televisio- ja verkkokanavilla. Seurakunta tuottaa radio-ohjelmia sekä hartauksia Järviradion taajuudella.

## Historia
Helluntaiherätys saapui Karstulaan 1940-luvun lopulla, jolloin paikkakunnalla oli herätystä Kimingillä ja Vahangaalla. Veikko Hänninen ja Eino Välipakka kutsuttiin pitämään kokouksia ja uskovien määrä alkoi kasvaa. Ensimmäiset kastejuhlat pidettiin Kimingin Oikarinjoella vuonna 1949. Alkuaikoina seurakuntalaiset kuuluivat Mahlun Siion-seurakuntaan omana rukouspiirinään, mutta seurakunnan kasvaessa tuli aiheelliseksi oman seurakunnan perustaminen. Karstulan helluntaiseurakunta perustettiin 7. joulukuuta 1957 ja nimeksi tuli Karstulan Siion-seurakunta. Vuonna 1959 seurakunta perusti Kivijärvelle oman rukouspiriin.

Alkuaikoinan seurakunta piti kokouksia eri kylillä kodeissa. Vierailevia puhujia oli usein, jolloin pidettiin herätyskokouksia joka ilta tiistaista perjantaihin ja sunnnuntaisin. Herätyskokouksia pidettiin paljon myös kouluilla. Muita toimintamuotoja olivat juhlat, lastenleirit, telttakokoukset, käsityöseurat, kuoroharjoitukset, rukouspäivät sekä lähetystyön kannatukset. Seurakunnan väkimäärän kasvaessa ryhdyttiin suunnittelemaan oman rukoushuoneen hankkimista. Vuonna 1966 seurakunta osti Koulutien varrelta kiinteistön, joka saneerattiin rukoushuoneeksi. Rukoushuone vihittiin käyttöön 5. maaliskuuta 1967.

Vanha rukoushuone kävi kuitenkin 1980-luvulla ahtaaksi ja seurakunta ryhtyi hankkeeseen uuden rukoushuoneen rakentamista varten. Tontti raivattiin vuonna 1983 ja rakennus valmistui vuosien 1984–1986 aikana. Uusi rukoushuone vihittiin käyttöön 22. maaliskuuta 1986. Seurakunta aloitti kirpputoritoiminnan vuokratiloissa samana vuonna.

## Katso myös
* Luettelo Suomen helluntaiseurakunnista
* Helluntaiherätys Suomessa

## Lähteet
Kivijärven helluntaiseurakunta

**Kivijärven helluntaiseurakunta** on Kivijärvellä toimiva helluntaiseurakunta. Seurakunta on perustettu vuonna 1994. Seurakunnan toimitilat sijaitsevat Kivijärven keskustassa Kirkkotiellä.

Seurakunnan toimintamuotoihin kuuluvat rukousillat, ehtoolliskokoukset ja iltatilaisuudet. Lisäksi seurakunta toteuttaa elintarvikejakoa ja tukee vähävaraisten perheiden asemaa sekä pitää kirpputoria.

## Katso myös
* Luettelo Suomen helluntaiseurakunnista
* Helluntaiherätys Suomessa

## Lähteet
Kyyjärven helluntaiseurakunta

**Kyyjärven helluntaiseurakunta** on Kyyjärvellä toimiva helluntaiseurakunta. Seurakunta on perustettu vuonna 1957. Seurakunnan toimitilat sijaitsevat Kyyjärven keskustassa Tuliharjuntiellä. Seurakunta hankki toimitalon kokoontumispaikakseen 1990-luvulla. Tätä ennen seurakunta kokoontui kodeissa.

Seurakunnan toimintamuotoihin kuuluvat kuukausittainen seurakunnankokous, yökahvilatoiminta, nuorisotyö sekä radio-ohjelmien teko. Seurakunta tekee yhteistyötä koulujen ja kristillisten seurakuntien kanssa. 

## Katso myös
* Luettelo Suomen helluntaiseurakunnista
* Helluntaiherätys Suomessa

## Lähteet
Nugzari Tsurtsumia

**Nugzari Tsurtsumia** (; 25. helmikuuta 1997 – 3. heinäkuuta 2024) oli georgialainen kreikkalais-roomalainen painija, joka kilpaili 55 kg:n painoluokassa. Voitettuaan lukuisia mitaleja useista kansainvälisistä turnauksista, Tsurtsumiasta tuli maailmanmestari vuoden 2019 painin maailmanmestaruuskilpailuissa Nursultanissa, Kazakstanissa.

## Lähteet
Laukaan helluntaiseurakunta

**Laukaan helluntaiseurakunta** eli **Laukaan Kotikulma** on Laukaassa toimiva helluntaiseurakunta. Seurakunta on perustettu vuonna 1999. Seurakunnan toimitilat sijaitsevat Laukaan keskustassa Arwidssonintiellä.

Seurakunnan toimintamuotoihin kuuluvat jumalanpalvelusten lisäksi ovat lapsi-, varkki- ja seurakuntatyö sekä kirpputori. Seurakunta tukee Venäjälle suuntautuvaa lapsityötä. 

## Katso myös
* Luettelo Suomen helluntaiseurakunnista
* Helluntaiherätys Suomessa

## Lähteet
Pihtiputaan helluntaiseurakunta

**Pihtiputaan helluntaiseurakunta** on Pihtiputaalla toimiva helluntaiseurakunta. Se on perustettu vuonna 1952. Seurakunnan toimitilat sijaitsevat Pihtiputaan keskustassa Kolimantiellä.

Seurakunnan toimintamuotoihin kuuluvat jumalanpalvelusten ja rukouskokousten lisäksi kuukausittaiset kaiken kansan ruokailut, herätyksen eri toimintojen tukeminen, esimerkiksi koulutyö ja Kristillisen Alkoholisti- ja Narkomaanityö ry:n toiminta, leipien ilmaisjakeluun osallistuminen sekä kirpputoritoiminta. 

## Katso myös
* Luettelo Suomen helluntaiseurakunnista
* Helluntaiherätys Suomessa

## Lähteet
Pier Francesco Orsini

**Pier Francesco Orsini** (4. heinäkuuta 1523 Rooma – 28. tammikuuta 1583 Bomarzo) oli italialainen kondottieeri ja taiteiden suosija sekä Bomarzon herttua. Häntä kutsuttiin myös nimellä Vicino Orsini. Pier Francesco Orsini tunnetaan parhaiten Bomarzon puutarhan rakennuttajana.

Pier Francesco Orsini peri Bomarzon hertuakunnan seitsemän vuotta isänsä kuoleman jälkeen, pitkälti kardinaali Alessandro Farnesen (sittemmin paavi Paavali III) myötävaikutuksesta. Orsinin ura kondottieerina päättyi jo 1550-luvun alussa, ja hän joutui joksikin aikaa vankilaan. Orsini vetäytyi sen jälkeen Bomrazoon, missä hän vietti aikaansa kirjailijoiden ja taiteilijoiden seurassa sekä omistautui epikurolaiselle elämälle. Hän rakennutti palatsinsa lähelle omalaatuisen puutarhan, joka on täynnä erikoislaatuisia, mytologian hahmoja ja hirviöitä esittäviä veistoksia. Puutarhassa on myös Orsinin vaimon Giulia Farnesen muistokappeli.

## Lähteet
Michael Olise

**Michael Akpovie Olise** (s. 12. joulukuuta 2001 Lontoo, Englanti) on ranskalainen jalkapalloilija, pelipaikaltaan oikea laitahyökkääjä. Hän on pelannut myös muilla hyökkäyspään pelipaikoilla, etenkin hyökkäävänä keskikenttäpelaajana. Hänen isänsä on nigerialainen ja äitinsä ranskan-algerialainen. Hänellä on sekä Yhdistyneen kuningaskunnan että Ranskan kansalaisuus. Hän edustaa Bundesliigassa pelaavaa Bayern Müncheniä, ja on pituudeltaan 184-senttimetrinen.

## Seurajoukkueura
Olise pelasi  Arsenalin, Chelsean, Manchester Cityn ja Readingin juniorijoukkueissa. Ensimmäisen ottelunsa Readingin edustusjoukkueessa hän pelasi tultuaan vaihdosta kentälle Englannin Mestaruussarjan ottelussa Leedsiä vastaam maaliskuussa 2019. Hän pelasi kauden aikana neljä liigaottelua. Kaudella 2019–2020 hän pelasi 19 mestaruussarjaottelua ja syötti yhden maalin. Helmikuun puolivälin jälkeen hän pelasi jokaisen liigaottelun. Kaudella 2020–2021 hän pelasi Readingissa 44 liigaottelua, joissa teki seitsemän maalia ja antoi 12 maalisyöttöä.

Olise siirtyi Englannin Valioliigan Crystal Palaceen 9,3 miljoonan euron siirtosummalla kesällä 2021. Crystal Palacen lisäksi hän oli neuvotellut siirrosta myös Brentfordin kanssa. Ensimmäisellä kaudellaan 2021–2022 hän pelasi 26 Valioliiga-ottelua, joista 12 avauskokoonpanossa, sekä teki kaksi maalia ja antoi viisi maalisyöttöä. FA Cupin viidessä ottelussa Olise teki kaksi ja syötti kolme maalia Crystal Palacen edetessä välieriin. Kaudella 2022–2023 hän pelasi 37 valioliigaottelussa, joista 31:ssa hän oli avauskokoonpanossa. Hän teki kaksi ja syötti 11 maalia. Kaudella 2023–2024 hän oli hamstring-vamman vuoksi sivussa kauden alusta marraskuun alkupuolelle ja uudelleen helmikuun alusta huhtikuun alkuun. Hän pelasi 19 valioliigaottelua, joista avauskokoonpanossa 14, ja teki kymmenen maalia. Hän teki kaksi maalia Brentfordia vastaan joulukuussa ja Manchester Unitedia vastaan toukokuussa. Lisäksi hän syötti kuusi maalia.

Olise siirtyi Bundesliigan Bayern Müncheniin 53 miljoonan euron siirtosummalla heinäkuussa 2024. Olise voitti debyyttikaudellaan Bayernissa Saksan mestaruuden.

## Maajoukkueura
Olise on pelannut Ranskan alle 18- ja 21-vuotiaiden maajoukkueissa. Hän pelasi kaksi ottelua alle 21-vuotiaiden EM-kilpailuissa 2023. Hän pelasi Ranskan olympiajoukkueessa Pariisin olympialaisissa 2024, joissa Ranska saavutti hopeaa. Olise debytoi Ranskan A-maajoukkueessa 6. syyskuuta 2024 Kansojen liigan ottelussa Italiaa vastaan ja teki ensimmäisen maajoukkuemaalinsa 23. maaliskuuta 2025 Kroatiaa vastaan.

## Lähteet

## Aiheesta muualla
Saarijärven helluntaiseurakunta

**Saarijärven helluntaiseurakunta** on Saarijärvellä toimiva helluntaiseurakunta. Seurakunta on perustettu vuonna 1972. Seurakunnan toimitilat sijaitsevat Saarijärven Pyyhkälässä Matintiellä.

Seurakunnan toimintamuotoihin kuuluvat sunnuntaijuhla, keskiviikon rukousilta, perjantai-illan teetupa ja lauantain nuortenilta. Viikolla kokoontuu kotisoluja ja muita pienryhmiä. Lapsille järjestetään viikoittain sunnuntaijuhlan yhdeydessä pyhäkoulu sekä kerran kuukaudessa yhdessä vapaaseurakunnan kanssa Kids’ Action Night. Majakka-kahvila toimii tiistaisin lähetyskirpputorin yhteydessä. Seurakunta tekee lähetystyötä Venäjällä muun muassa Vienan Karjalassa ja Komissa.  

Saarijärven helluntaiseurakunta lähettää tilaisuuksistaan suoria lähetyksiä muun muassa UskoTV-palvelun kautta sekä TV7:n televisio- ja verkkokanavilla.

## Historia
Helluntailiike saapui Saarijärvelle vuonna 1918 Martta Hellénin kokoustoiminnan seurauksena. Helluntailailainen toiminta vakiintui 1920-luvulta alkaen ja itsenäisiä seurakuntia on toiminut Mahlun ja Pajupuron kyläkunnilla sekä Pylkönmäen taajamassa. Saarijärven Helluntaiseurakunta on perustettu vuonna 1972. Seurakunta on rakentanut omat toimintatilat vuonna 1980.

## Katso myös
* Luettelo Suomen helluntaiseurakunnista
* Helluntaiherätys Suomessa

## Lähteet
Suolahden helluntaiseurakunta

**Suolahden helluntaiseurakunta** eli **Suolahden Kotikirkko** on Äänekoskella toimiva helluntaiseurakunta. Seurakunta on perustettu vuonna 1952. Seurakunnan toimitilat sijaitsevat Äänekosken Suolahdessa Niemelänkadulla. Seurakunnan pastorina toimii Jani Utriainen. Seurakunta kuuluu Suomen Helluntaikirkko-kirkkokuntaan.

Seurakunnan toimintamuotoihin kuuluvat jumalanpalvelusten ja rukouskokousten lisäksi lapsi- ja nuorisotyö, rukouspalvelu ja sielunhoito, lähetyspiiri, kirpputori sekä kotisolut ja rukouspiirit lähikunnissa. Seurakunta osallistuu lähetystyöhön Lähi-idässä ja Venäjän Karjalassa. 

Suolahden helluntaiseurakunta lähettää tilaisuuksistaan suoria lähetyksiä muun muassa UskoTV-palvelun kautta.

## Katso myös
* Luettelo Suomen helluntaiseurakunnista
* Suomen Helluntaikirkko
* Helluntaiherätys Suomessa

## Lähteet
Uuraisten helluntaiseurakunta

**Uuraisten helluntaiseurakunta** on Uuraisilla toimiva helluntaiseurakunta. Seurakunta on perustettu vuonna 1964. Seurakunnan toimitilat sijaitsevat Uuraisten keskustassa Kuukantiellä. Seurakunnan pastorina toimii Jyrki Hakonen. Seurakunta kuuluu Suomen Helluntaikirkko-kirkkokuntaan. Seurakuntaan kuului vuonna 2024 noin 120 jäsentä.

Seurakunnan toimintamuotoihin kuuluvat jumalanpalvelusten ja rukouskokousten lisäksi lapsi- ja nuorisotyö, vanhustyö sekä lähetystyö Thaimaassa, Kambodzhassa ja Papua-Uusi-Guineassa. 

Uuraisten helluntaiseurakunta lähettää tilaisuuksistaan suoria lähetyksiä muun muassa UskoTV-palvelun kautta.

## Historia
Uuraisten helluntaiseurakunta perustettiin 24. toukokuuta 1964 Höytiän kylällä Moskova-nimisessä työväentalossa. Seurakunnan perustamiskokouksessa jäsenluetteloon merkittiin 31 henkilöä. Seurakuntalaiset ovat järjestäneet rukouspiirejä yhtäjaksoisesti kuitenkin jo vuodesta 1958 lähtien. Myös lähetystyö on kuulunut seurakunnan toimintaaan sen perustamisesta lähtien.

1970-luvulla seurakunnan jäsenmäärä alkoi kasvaa. Samoihin aikoihin seurakunnassa oli aloitettu nuorisotyö ja saatiin ensimmäinen oma kokontumistila. 1980-luvulla seurakunnalle rakennettiin talkoovoimin oma leirikeskus. Seurakunta osti aikaisemmin T-Valinnan myymälänä sekä baarina toimineen rakennuksen Uuraisten keskustasta vuonna 1995 ja remontoi rakennuksen seurakunnan käyttöön. Seurakuntarakennuksessa  on nykyisin kirkkosali, kirpputori, kerhotila, ruokasali ja keittiö. Entisen baarin tiloissa toimii lähetyskahvila.

## Katso myös
* Luettelo Suomen helluntaiseurakunnista
* Suomen Helluntaikirkko
* Helluntaiherätys Suomessa

## Lähteet
Ruusuristin Veljeskunta AMORC

**Ruusuristin Veljeskunta AMORC** (Ancient Mystical Order Rosae Crucis) on kansainvälinen ruusuristiläinen järjestö, joka perustettiin 1900-luvun alussa Yhdysvalloissa. AMORCin tarkoituksena on edistää jäsentensä henkistä ja filosofista kehitystä, tarjoten heille opastusta ja tietoa esoteerisista aiheista.

## Historia ja tausta

AMORC sai alkunsa osana 1800-luvulla alkanutta okkultismin ja esoteeristen liikkeiden nousua. AMORCin sisäisen historian mukaan [Harvey Spencer Lewis]  kävi vuonna 1909 Ranskassa etsimässä ruusuristiläisiä, jotka löydettyään hän sai vihkimykset ruusuristiläisiin mysteereihin Toulousessa, Ranskassa, ja jossa hänelle annettiin toimeksianto perustaa järjestö Pohjois-Amerikkaan . Valmisteluiden jälkeen Harvey Spencer Lewis perusti vuonna 1915 New Yorkissa voittoa tavoittelemattoman järjestön nimeltä Ancient Mystical Order Rosae Crucis (AMORC) . Pohjoismaihin AMORC tuli vuonna 1920, jolloin perustettiin Kööpenhaminaan uusi Suurloosi .Ruusuristin Veljeskunta AMORC irtaantui vuonna 1999 Skandinavian Suurloosista itsenäiseksi Suomen hallintoalueeksi .

## Toiminta ja tarkoitus

AMORC on maailmanlaajuinen filosofinen ja humanistinen, ei-uskonnollinen ja epäpoliittinen veljeskunta, joka on omistautunut elämän ja maailmankaikkeuden vaikeasti selvitettävien mysteerien tutkimiselle. AMORC on maailman suurin ruusuristiläinen järjestö, jolla on eri puolilla maailmaa erilaisia looseja, jaostoja ja muita liitännäisorganisaatioita, jotka toimivat 20 eri kielellä .

## Julkaisut ja opetus

Ruusuristin Veljeskunta toimittaa ja julkaisee erilaisia kirjoituksia ja julkaisuja, joissa käsitellään laajasti filosofisia, mystisiä, tieteellisiä ja kulttuurisia aiheita. Näiden kautta lukijat voivat syventää tietämystään ja kehittää henkilökohtaista filosofiaansa. Jäsenet opiskelevat ruusuristiläisiä opetuksia opintokirjeiden kautta, ja voivat osallistua ruusuristiläisiin rituaaleihin ja paikallisten ryhmien toimintaan .

## Lähteet
Reaper (musiikkiohjelmisto)

**Reaper** (*Rapid Environment for Audio Prototyping and Efficient Recording*) on äänenkäsittelyyn tarkoitettu audiotyöasemaohjelmisto, joka on suunnattu kaupalliseen, kotistudiokäyttöön, koulutukseen ja muihin käyttökohteisiin. Ohjelmasta on saatavilla kokeiluversio ilmaiseksi Linuxille, macOS:lle ja Windowsille.

Ohjelmalla voidaan äänittää elävänä sekä virtuaalisoittimien avulla, ohjelmassa on miksauskonsoli ja tukea videon ääniraidan käsittelyyn. Eräisiin kilpaileviin ohjelmiin verrattuna Reaper tukee valikoiden ja työkalupalkkien muokkausta. Ohjelman pääsuunnittelija on Justin Frankel, joka kehitti Winampin. Reaperin kehittäjä on Cockos Incorporated, joka on perustettu vuonna 2004. Ensimmäinen ennakkojulkaisuversio ohjelmasta julkaistiin joulukuussa 2005 ja ohjelmasta julkaistiin ensimmäinen shareware-versio elokuussa 2006. 

Reaper tukee laajennuksia useissa eri muodoissa: VST-laajennukset (VST2 ja VST3), LV2, CLAP, DX, AU ja JSFX.

## Lähteet

## Aiheesta muualla
* Reaper DAW 101: The Official Beginner’s Guide To Using Reaper
Pensasmehiruusuke

**Pensasmehiruusuke** (*Echeveria harmsii*) on alkujaan Meksikosta kotoisin oleva pieni pensasmainen mehikasvi. 

Pensasmehiruusuke kasvaa 30 cm korkeaksi ja suunnilleen yhtä leveäksi. Vihreät, punakärkiset lehdet muodostavat ruusukkeita. Ne ovat paksuja, kapeita ja pisimmillään noin 3 cm pitkiä.  Oranssinsävyiset kukat kasvavat noin 10 cm korkeiden kukkavanojen päähän.

Pensasmehiruusuketta kasvatetaan huonekasvina, ja siitä on kehitetty erilaisia viljelymuotoja.

## Lähteet
Cognin

**Cognin** on kunta itäisessä Ranskassa Savoien departementissa Auvergne-Rhône-Alpesin alueella. Se sijaitsee noin kaksi kilometriä Chambéryn kaupungista länteen.

Kunnalla on teollinen historia. Sen läpi kulki läheisestä Hyèresjoesta ohjattu kanava, jonka avulla tehtaat saivat käyttövoiman. Kanava on suojeltu, ja sen toimintaan voi tutustua *Atelier de l'eau* -rakennuksessa. Château de Montcharvin on 1200-luvulta peräisin oleva linnoitettu talo, jota on uusittu 1300- ja 1400-luvuilla. Se on yksityisomistuksessa.

## Tunnettuja kuntalaisia
*Robert Badinter (1928-2024), asianajaja ja poliitikko

## Lähteet

## Aiheesta muualla
Juho Toivonen

**Juho Toivonen** (s. 1997) on porilainen taiteilija ja kokeellinen muusikko. Hän on julkaissut äänitteitään Yhdysvalloissa, Englannissa, Ruotsissa ja Alankomaissa sekä esiintynyt muun muassa lontoolaisessa Cafe Otossa, Kööpenhaminan Husetissa, Rotterdamin Roodkapjessa ja Fanfullassa Roomassa. Toivonen työskentelee pääasiassa Porissa, mutta tekee aktiivisesti kansainvälistä yhteistyötä muun muassa Loren Chassen ja Mika Rättön kanssa. 

Toivosen taiteessa toistuvat naivismin, kotikutoisuuden ja minimalismin teemat.  Oman taiteellisen työnsä ohella hän pyörittää Akti Records -levy-yhtiötä, joka on julkaissut muun muassa Lau Naun, Acid Mothers Templen, Jackie-O Motherfuckerin ja Tetuzi Akiyaman musiikkia. Musiikin ja levy-yhtiötoiminnan lisäksi Toivonen työskentelee kuvataiteen parissa tuottaen installaatioita. 

Hän on ollut myös mukana tuottamassa kokeelliseen musiikkiin keskittyviä festivaaleja Reposfääriä ja Narrausta Porissa vuosina 2020–2025. 

## Diskografia
* Lament & Rejoice CS (2021, Ikuisuus)
* Suurpää CS (2022, C-Site Recordings)
* Aclod CD (Loren Chassen kanssa, 2023, Hive Mind Records)
* Kasveille ja eläimille LP (2023, Futura Resistenza & Ultraääni)
* Sisarusten toistuva uni LP (2024, Discreet Music)
* Lapsikuninkaan Fanfaari LP (2025, Discreet Music)

## Lähteet
Hyères (täsmennyssivu)

**Hyères** voi tarkoittaa seuraavia:

* Hyères, kunta Varin departementissa Ranskassa
* Hyères, joki Savoien departementissa Ranskassa
* Hyères, joki Côtes-d'Armorin departementissa Ranskassa
* Îles d’Hyères, saariryhmä Varin departementissa Ranskassa.
Suomen Psykologian Opiskelijain Liitto

**Suomen Psykologian Opiskelijain Liitto** (, **SPOL**) on Suomen psykologian opiskelijoiden ainejärjestöjen muodostama opiskelijajärjestö, joka on perustettu vuonna 1968. Liittoon kuuluu seitsemän jäsenjärjestöä. SPOLin tarkoituksena on yhdistää psykologian opiskelijoita ja ajaa jäsenjärjestöjen etua. SPOLin vuosittain valittavan hallituksen muodostavat jäsenjärjestöjen edustajat. Liiton toiminta muodostuu koulutuspoliittisesta toiminnasta, kansainvälisestä toiminnasta, tapahtumien järjestämisestä sekä yhteistyöstä muiden tahojen kanssa.

## Lähteet
Tasohiomakone

**Tasohiomakone** on hionnassa käytettävä kone. Sen käyttö on hidasta, mutta sillä saa aikaan melko hyvän lopputuloksen. Koneessa on suorakaiteen mutoinen levy, johon hiomapaperi kiinnitetään. Laitteen sähköllä toimiva moottori aiheuttaa värinän hiontapaperissa ja näin kone hioo hiottavaa tasoa. Yleensä laitteen alustassa on reikiä, joiden kautta pöly poistuu helposti. Joissakin malleissa on myös pölypussi. Tasohiomakoneet sopivat yleensä tasaisten pintojen hiomiseen.

## Lähteet
Oona Nyström

**Oona Nyström** (s. 1984) on suomalainen kirjallisuuden kääntäjä. Hän on suomentanut englanninkielistä kirjallisuutta vuodesta 2012 lähtien.

Suomennoksiin lukeutuu mm. Piper Kermanin *Orange Is the New Black – Vuosi vankilassa* (Otava 2014), Paula Hawkinsin *Nainen junassa* (Otava 2015), David Nichollsin *Melkein perillä* (Otava 2024) sekä Jessica Fellowesin Mitfordin murhat -dekkarisarja (Otava) ensimmäistä osaa lukuun ottamatta. Ennen vuotta 2016 suomennokset ovat ilmestyneet nimellä Oona Timonen.

Nyström on opiskellut Turun yliopistossa yleistä kirjallisuustiedettä, saksan kielen kääntämistä ja tulkkausta, englannin kielen kääntämistä ja tulkkausta sekä luovaa kirjoittamista. Hän oli mukana Suomentajat lukijoiden luo -projektissa vuonna 2019 ja projektista syntyneessä Kirjastokaistan videosarjassa vuonna 2021.

## Lähteet
August Essenwein

**August Ottmar von Essenwein** (1831–1892) oli saksalainen arkkitehti, taidehistorioitsija ja museonjohtaja.

Essenwein oli professorina Grazin teknillisessä korkeakoulussa 1865–1866 ja Nürnbergin Germanisches Nationalmuseumin johtajana 1866–1891. Hän julkaisi museon kokoelmista luetteloita, taidehistoriallisia tutkielmia sekä asiantuntijoiden avustamana runsaasti kuvitetun *Kunst-und kulturgeschichtliche Denkmale des Germanischen Nationalmuseums* (1877). Muita julkaisuja ovat *Norddeutschlands Backsteinbau im Mittelalter* (1855–1856); *Bilderatlas zur Kulturgeschichte. Mittelalter* (1884); Josef Durmin ym. *Handbuch der Architekturissa* muinaiskristillinen rakennustaide sekä keskiajan sota- ja asuinrakennukset (1889–1893).

Arkkitehtina Essenwein suunnitteli useita suuria kirkkojen uudistuksia, ja erityisesti hän teki kirkkojen sisätilojen dekoratiivista koristelua. Tärkeimpiä uudistettuja kirkkoja ovat Braunschweigin tuomiokirkko ja Sancta Maria im Kapitol Kölnissä.

## Lähteet

## Aiheesta muualla
António Silva

**António João Pereira de Albuquerque Tavares da Silva** (s. 30. lokakuuta 2003 Viseu) on portugalilainen jalkapalloilija, pelipaikaltaan keskuspuolustaja. Hän on pituudeltaan 187-senttimetrinen. Hän edustaa kotimaansa Primeira Ligassa pelaavaa Benficaa. Hän pelasi Portugalin A-maajoukkueessa ensimmäisen kerran vuonna 2022.

Silva siirtyi Benfican junioreihin vuonna 2016. Hän nousi Benfican edustusjoukkueeseen kaudella 2022–2023. Hän pelasi Benfican mestaruuteen päättyneellä avauskaudellaan 30 Portugalin liigan ottelua, jotka kaikki avauskokoonpanossa, ja teki niissä kolme maalia, kaksi marraskuussa Estoril Praiaa ja yhden maaliskuussa Vitóriaa vastaan. Hän pelasi Portugalin cupissa kolme ottelua, Portugalin liigacupissa yhden ottelun ja Mestarien liigassa kymmenen ottelua, joissa hän teki maalin alkulohko-ottelussa Juventusta ja puolivälieräottelussa Interiä vastaan.

Kaudella 2023–2024 Silva oli voittamassa Portugalin supercupia ja pelasi Primeira Ligassa 30 ottelua, Portugalin cupissa kuusi ottelua, Portugalin liigacupissa kolme ottelua, Mestarien liigassa neljä ottelua ja Eurooppa-liigassa kuusi ottelua. Kauden ainoat maalinsa hän teki Primeira Ligassa lokakuussa Estoril Praiaa ja tammikuussa Rio Avea vastaan. Mestarien liigassa hänet ajettiin kahdesti kentältä punaisella kortilla: kotiottelussa Red Bull Salzburgia vastaan jo 13. minuutilla käsivirheen vuoksi ja kotiottelussa Interiä vastaan 84. minuutilla väärän taklauksen vuoksi.

Silva pelasi useissa Portugalin nuorisomaajoukkueissa alle 16-vuotiaista alle 21-vuotiaisiin. Hän pelasi Portugalin A-maajoukkueessa ensimmäisen kerran marraskuussa 2022 ystävyysottelussa Nigeriaa vastaan. MM-kilpailuissa 2022 hän pelasi viimeisessä alkulohko-ottelussa Etelä-Koreaa vastaan täydet minuutit. EM-kilpailuissa 2024 hän tuli vaihdosta kentälle toisessa alkulohko-ottelussa Turkkia vastaan ja pelasi avauskokoonpanossa alkulohkon päättäneessä ottelussa Georgiaa vastaan. Hän on pelannut EM-kilpailujen 2024 loppuun mennessä 13 A-maaottelua, joissa hän on ollut kymmenen kertaa avauskokoonpanossa.

## Lähteet
Nauhahiomakone

**Nauhahiomakone** on hiontaan käytettävä kone, joka sopii parhaiten karkeiden pintojen hiontaan. Se toimii nopeasti, mutta laajojen ja tasaisten pintojen hiominen sillä on vaikeaa. Se sopii hirsistä tehtyjen huonekalujen hiontaan erinomaisesti. Nauhahiomakone toimii hiomanauhojen avulla, joita on monenlaisia ja joita voidaan vaihtaa karkeampien ja sileämpien hiontakohteiden mukaan. Kapeanauhahiomakoneessa kärki on pituudeltaan noin 15 cm ja nauhan leveys on yleensä noin 13 mm. Sillä voidaan hioa ahtaitakin kohtia hyvin. Sillä voidaan myös poistaa rustetta. Nauhahiomakoneella voidaan myös poistaa maalitahroja. Toiset hiomanauhat sopivat puun hiomiseen, toiset metallin hiomiseen. Puupintaa hiottaessa hiomaliikkeen tulee olla syiden suuntainen. Nauhahiomakonetta käytettäessä puun pintaan ei synny ympyrän muotoista jälkeä, mikä syntyy helposti tasohiomakonetta tai epäkeskohiomakonetta käytettäessä.

## Lähteet
Gonçalo Inácio

**Gonçalo Bernardo Inácio** (s. 25. elokuuta 2001 Almada) on portugalilainen jalkapalloilija, pelipaikaltaan keskuspuolustaja. Hän on pituudeltaan 186-senttimetrinen. Hän edustaa kotimaansa Primeira Ligassa pelaavaa Sportingia. Hän pelasi Portugalin A-maajoukkueessa ensimmäisen kerran vuonna 2023.

Inácio siirtyi Sportingin junioreihin vuonna 2012. Hän nousi edustusjoukkueeseen kaudella 2020–2021. Hän on pelannut neljän kauden aikana 113 Portugalin liigan ottelua, joissa hän on tehnyt seitsemän maalia. Hän voitti liigamestaruuden vuosina 2021 ja 2024. Hän pelasi Mestarien liigassa seitsemän ottelua kaudella 2021–2022 ja kuusi ottelua seuraavalla kaudella. Eurooppa-liigassa hän pelasi kuusi ottelua kaudella 2022–2023 ja yhdeksän ottelua kaudella 2023–2024. Hän teki Eurooppa-liigassa maalin maaliskuussa 2023 neljännesvälierässä Arsenalia vastaan, kaksi maalia joulukuussa 2023 alkulohko-ottelussa Sturm Grazia vastaan ja yhden maalin helmikuussa 2024 ensimmäisellä pudotuspelikierroksella Young Boysia vastaan.

Inácio pelasi useissa Portugalin nuorisomaajoukkueissa alle 17-vuotiaista alle 21-vuotiaisiin. Hän pelasi Portugalin A-maajoukkueessa ensimmäisen kerran maaliskuussa 2023 EM-karsintaottelussa Liechtensteinia vastaan. Hän pelasi vuoden 2023 aikana kaikkiaan viisi EM-karsintaottelua. EM-kilpailuissa 2024 hän tuli vaihdosta kentälle ensimmäisessä alkulohko-ottelussa Tšekkiä vastaan ja pelasi täydet minuutit alkulohkon päättäneessä ottelussa Georgiaa vastaan. Hän on pelannut heinäkuun 10. päivään 2024 mennessä 11 A-maaottelua, joissa hän on ollut kahdeksan kertaa avauskokoonpanossa. Hän teki kaksi maalia syyskuussa 2023 EM-karsintaottelussa Luxemburgia vastaan.

## Lähteet
Eero-Pekka Uotila

**Eero-Pekka Uotila** (s. 23. kesäkuuta 1967 Tampere) on suomalainen asianajaja. Hän on toiminut Suomen Asianajajaliiton puheenjohtajana vuodesta 2024 alkaen.

## Ura
Uotila valmistui oikeustieteen kandidaatiksi Helsingin yliopistosta vuonna 1993.

Uotila on toiminut asianajajana vuodesta 1997 alkaen. Hän on työskennellyt Asianajotoimisto Nieminen & Hamara Ky:n lakimiehenä 1993–1994, Asianajotoimisto Erkki J. Nieminen Oy:n lakimiehenä 1995–1996, Asianajotoimisto Uotila & Voutilainen Oy:n osakkaana 1997–2008, Asianajotoimisto Puiro Snellman Åkerlund Oy:n osakkaana 2009–2013, Asianajotoimisto Snellman Uotila Åkerlund Oy:n osakkaana 2014–2017 ja Properta Asianajotoimisto Oy:n osakkaana 2017 alkaen. Hän on erikoistunut kiinteistö-, asumis- ja rakennusoikeuteen, riitojen ratkaisuun, liikejuridiikkaan ja insolvenssioikeuteen.

Uotila on toiminut Suomen Asianajajaliiton valtuuskunnan jäsenenä ja varajäsenenä 2009–2012, eettisen valiokunnan jäsenenä ja puheenjohtajana 2013–2020, hallituksen jäsenenä 2014–2020 ja varapuheenjohtajana 2020–2024. Hänet valittiin Asianajajaliiton puheenjohtajaksi kesäkuussa 2024.

## Lähteet
Syvänneliskokalat

**Syvänneliskokalat** (Bathysauridae) on auloppikaloihin kuuluva heimo. Lajeja tavataan syvissä vesissä kaikista valtameristä. Heimon lajit on aiemmin luokiteltu kuuluviksi liskokaloihin.

## Lajit ja anatomia
Syvänneliskokaloihin kuuluu vain yksi suku *Bathysaurus* ja siinä kaksi lajia, jotka ovat syvänneliskokala (*Bathysaurus ferox*) ja valkoliskokala (*Bathysaurus mollis*). Heimon lajit voivat kasvaa 60–80 cm pitkiksi. Ruumiinrakenteeltaan ne ovat pitkänomaisia ja suuri- ja litteäpäisiä. Suu on suuri ja silmät pienet. Selkäevän jälkeen voi olla rasvaevä.

## Levinneisyys ja elintavat
Syvänneliskokaloja elää lauhkeissa ja lämpimissä valtamerissä. Ne liikkuvat yksittäin useimmiten 1&nbsp;000–3&nbsp;500 metrin syvyydessä. Täysikasvuiset kalat uivat syvemmällä kuin poikaset. Syvänneliskojen ravintoa ovat kalat ja ravut ja muut äyriäiset. Heimon lajit ovat hermafrodiitteja.

## Lähteet
Bill Hybels

**William "Bill" Hybels** (s. 12. joulukuuta 1951 Kalamazoo, Michigan, Yhdysvallat) on yhdysvaltalainen pastori ja kirjailija. Hybels toimi vuoteen 2018 saakka Willow Creek Community Churchin johtavana pastorina ja on tullut tunnetuksi erityisesti evankelikaalisen yhteisön keskuudessa. 

Willow Creekin perustajana Hybels on luonut ympäri Yhdysvaltoja toimivan seurakunnan ja kustannusyhtiön, joka on julkaissut Hybelsin ja useiden muiden kirkkojen pastoreiden kirjoittamia kirjoja ja opetusmateriaaleja. Hybels perusti myös Global Leadership Summit-järjestön, joka järjestää johtajuuskonferensseja maailmanlaajuisesti. 

*Newsmax* nimesi Hybelsin 100 vaikuttavimman evankelisen joukkoon Yhdysvalloissa vuonna 2017.

## Elämä ja ura
Bill Hybels syntyi Michiganin Kalamazoossa ja perusti Willow Creekin vuonna 1975. Hybels aloitti jumalanpalvelukset elokuvateatterissa, ennen kuin seurakunta muutti luoteiseen esikaupunkiin. Willow Creek kasvoi Hybelsin aikana kahdeksaan toimipisteeseen Chicagon alueella ja siitä kasvoi yksi Yhdysvaltain suurimmista evankelikaalisista kirkoista. Muun muassa presidentti Bill Clinton osallistui Willow Creekin seurakunnan kokoukseen vuonna 1996. Clinton toimi vierailevana puhujana Global Leadership Summit-tapahtumassa vuonna 2000.

*[[Chicago Tribune]]* lehti uutisoi vuonna 2018 tapahtumista, joissa Hybelsiä syytettiin väärinkäytöksistä 1990-luvulla. Hybels kiisti syytökset, mutta ilmoitti huhtikuussa 2018 siirtyvänsä eläkkeelle.

## Lähteet
João Neves

**João Pedro Gonçalves Neves** (s. 27. syyskuuta 2004 Tavira) on portugalilainen jalkapalloilija, pelipaikaltaan puolustava keskikenttäpelaaja. Hän on pituudeltaan 174-senttimetrinen. Hän edustaa Ranskan Ligue 1:ssä pelaavaa Paris Saint-Germainia. Hän pelasi Portugalin A-maajoukkueessa ensimmäisen kerran vuonna 2023.

Neves siirtyi Benfican junioreihin vuonna 2016. Hän nousi Primeira Ligassa pelaavaan edustusjoukkueeseen joulukuussa 2022 ja pelasi kaudella 2022–2023 Benfican voittamassa Primeira Ligassa 17 ottelua, joissa hän oli kuusi kertaa avauskokoonpanossa. Hän teki toukokuussa vierasottelussa Sportingia vastaan viime hetken 2–2-tasoitusmaalin. Mestarien liigassa hän tuli vaihdosta kentälle kolmessa ottelussa. Kaudella 2023–2024 Neves pelasi 33 Portugalin liigan ottelua, joissa hän oli 27 kertaa avauskokoonpanossa. Hän teki maalin marraskuussa Sportingia, helmikuussa Gil Vicenteä ja maaliskuussa Chavesia vastaan. Hän oli voittamassa Portugalin supercupia ja pelasi Portugalin cupissa kuusi sekä Portugalin liigacupissa kolme ottelua. Hän pelasi sekä Mestarien liigassa että Eurooppa-liigassa kuusi ottelua ja kaikissa niissä täyden ajan.

Neves siirtyi elokuussa 2024 ranskalaisseura Paris Saint-Germainiin. Avauskaudellaan hän voitti Mestarien liigan, Ranskan liiga- ja cupmestaruudet sekä supercupin. Mestarien liigassa hän pelasi kaikki 17 ottelua ja oli ensimmäistä peliä lukuun ottamatta kaikissa avauskokoonpanossa. Hän teki maalin liigavaiheen ottelussa Manchester Cityä vastaan. Ligue 1:ssä hän oli 22 kertaa avauskokoonpanossa ja tuli seitsemän kertaa vaihdosta kentälle. Hän teki maalin lokakuussa Marseillea, marraskuussa Toulousea ja maaliskuussa Saint-Étienneä vastaan. Lisäksi hän antoi kahdeksan maalisyöttöä. Ranskan cupissa hän pelasi viisi ottelua ja teki yhden maalin.

Neves on pelannut Portugalin alle 15-, alle 19- ja alle 21-vuotiaiden maajoukkueissa. Hän pelasi avauskokoonpanossa Portugalin kaikki neljä ottelua alle 21-vuotiaiden EM-kilpailuissa 2023 ja teki maalin alkulohko-ottelussa Belgiaa vastaan. Hän pelasi Portugalin A-maajoukkueessa ensimmäisen kerran lokakuussa 2023 EM-karsintaottelussa Bosnia ja Hertsegovinaa vastaan. EM-kilpailuissa 2024 hän tuli vaihdosta kentälle toisessa alkulohko-ottelussa Turkkia vastaan ja pelasi avauskokoonpanossa alkulohkon päättäneessä ottelussa Georgiaa vastaan. Hän on pelannut kesäkuun 12. päivään 2025 mennessä kuusitoista A-maaottelua, joissa hän on ollut kahdeksan kertaa avauskokoonpanossa.

## Lähteet
Robert Jeffress

**Robert James Jeffress Jr.** (s. 29. marraskuuta 1955 Texas, Yhdysvallat) on yhdysvaltalainen pastori, kirjailija sekä televisio- ja radio-ohjelman pitäjä. Jeffress toimii Dallasissa, Texasissa toimivan First Baptist Churchin johtavana pastorina. Jeffress on isännöinyt *Pathway to Victory* -televisio- ja radio-ohjelma, jota on lähetetty yli 1&nbsp;200 televisioasemallaa ja 900 radioasemalla yhteensä 195 maassa. Jeffress on puolustanut presidentti Donald Trumpia ja pitänyt saarnan presidentin virkaanastujaisissa St. John's Episcopal Churchissa. Jeffress on toiminut myös apulaisprofessorina Dallasin teologisessa seminaarissa.

Jeffress on esiintynyt useissa ohjelmissa Fox News Channelilla. Jeffress on kirjoittanut yli 32 kirjaa, joista tunnetuimpia ovat *A Place Called Heaven*, *Courageous*, *18 Minutes with Jesus*, *What Every Christian Should Know* ja *Are We Living in the End Times?*. Jeffress on koulutukseltaan teologian tohri Southwestern Baptist Theological Seminarysta, maisteri Dallasin teologisesta seminaarista sekä kandidaatiksi Baylorin yliopistosta. Vuonna 2010 Dallas Baptist University myönsi Jeffressille teologian tohtorin arvon.

*Newsmax* nimesi Jeffresin 100 vaikuttavimman evankelisen joukkoon Yhdysvalloissa vuonna 2017.

## Lähteet
Sultan Wáyis

**Sultan Wáyis** () on matala vuorijono Karakalpakian tasavallassa Uzbekistanissa. Se sijaitsee Amudarjajoen oikealla rannalla, Kyzylkumin aavikon reunalla. Vuorijonon pituus on 40–45 kilometriä ja sen korkeimmat kohdat ovat 485 ja 473 metriä merenpinnan yläpuolella.

Vuorten eteläpuolella sijaitsee 1600–1800-luvuilla pystytetty Sultan Wáyis Baban rakennusryhmä, joka on alueen tärkeimpiä pyhiinvaelluspaikkoja. Se on omistettu Uwais al-Qaranille, joka oli yksi profeetta Muhammedin seuraajista. Horezmilaistyylinen rakennusryhmä käsittää Uwais al-Qaranin mausoleumin, moskeijan, pyhän lammen, majoitustiloja ja muita palveluja.

## Lähteet
Noteeraus

**Noteeraus** tarkoittaa arvopaperin hinnan määräytymistä julkisessa kaupankäynnissä. Noteerauksella viitataan joissain yhteyksissä myös osakkeen vaihtokurssiin.

## Lähteet